過召伯埭遊斗野亭次司諫孫公韻
作者：李綱
朝代：宋

paragraphs: 星斗照淮楚，綠野如砥平。
兹亭結構小，景物有餘清。
我來值袢暑，霽霧褰高甍。
登臨得佳友，坐使懷抱傾。
方塘楊柳合，極望菰蒲生。
仰德思謝傅，弔古傷蕪城。
濁酒聊共酌，小鱗鮮可烹。
抱拙臥江海，胡爲復此行。
區區螢爝光，何補日月明。
稽古得車馬，平生笑桓榮。